Prije 24 godine u prometnoj nesreći na autocesti pored njemačkog Ingolstadta poginuo je hrvatski košarkaški reprezentativac Dražen Petrović. Iako su prošle pune 24 godine, svako malo pojavi se neki zanimljiv detalj iz njegove karijere. Odlomak iz knjige 'Godine zmaja' donosi priču o legendarnom Draženovu Golfu starom 34 godine šibenskih registarskih oznaka - koji majka Biserka vozi i dan-danas jer je za njega emotivno vezana - te grčevitoj borbi nekoliko klubova za tada 19-godišnjeg igrača koji je na koncu odabrao - Cibonu

Poznato je to da je njegov dres s brojem 10 umirovila Cibona, a onaj s brojem tri New Jersey Netsi (danas se zovu Brooklyn Netsi), no malo je poznato to kako je 19-godišnji Dražen Petrović, nakon što je odslužio vojni rok u JNA, od brojnih ponuda vagao one Cibone, Šibenke, Bosne, Partizana i američkog sveučilišta Notre Dame.

Nakićev koš Zvezdi presudan za Draženov dolazak u Cibonu

Prema riječima Mirka Novosela, ključni trenuci u borbi za Dražena zbili su se krajem travnja i početkom svibnja 1984. Tada je naime Cibona Nakićevim lijevim horokom u posljednjoj sekundi finala pobijedila Crvenu zvezdu iz Beograda te postala prvakom Jugoslavije. Samim time postala je predstavnik Jugoslavije u Kupu europskih prvaka. U Ciboninim redovima sve je zapaženiju ulogu igrao Draženov brat Aleksandar. Te su dvije činjenice bile presudne za Draženovu odluku da se pridruži ekipi iz Zagreba. Opcija studiranja na Pravnom fakultetu, koji je upisao godinu ranije, prije potpisa za Cibonu (1983.) te igranja košarke u redovima zagrebačkog kluba, nudila je ostvarenje njegova poriva za samoaktualizacijom. O tome svjedoči profesor Dragan Milanović:

'Dražen je bio igrač koji je tijekom cijele karijere težio višoj razini natjecanja. Zagreb ga je ipak na neki način fascinirao. Odlazio je i u popularnu diskoteku Saloon, u kojem su započele i neke njegove veze s djevojkama. Znao je uvijek za granicu.' Opcija nastavka karijere u dresu matičnog kluba iz Šibenika također nije bila isključena, posebice imajući na umu to da se momčad i bez Dražena zadržala na vrhu tablice Prvenstva Jugoslavije. Također, od uprave kluba najavljena su jaka igračka pojačanja neophodna kako bi se ostvario još snažniji izlaz na europsku scenu.